อาคเนย์ออกประกันแบบบำนาญลดภาษี 2 แสน
อาคเนย์ออกประกันแบบบำนาญลดภาษี 2 แสน ให้ความคุ้มครองชีวิต และมีเงินไว้ใช้หลังเกษียณอายุ โดยการันตีการจ่ายเงินบำนาญ 15 ปี
30 ธ.ค. 2553

อาคเนย์ออกประกันแบบบำนาญลดภาษี 2 แสน ให้ความคุ้มครองชีวิต และมีเงินไว้ใช้หลังเกษียณอายุ โดยการันตีการจ่ายเงินบำนาญ 15 ปี 
อาคเนย์ประกันชีวิต เปิดตัว 2 กรมธรรม์บำนาญแบบลดหย่อนภาษีได้ ลุยตลาดโค้งสุดท้าย จับกลุ่มลูกค้าวัยทำงานอายุ 30-55 ปี ที่ต้องการออมเงินเพื่อปลดห่วงความกังวลในชีวิตหลังเกษียณ โดยรับความคุ้มครองกรณีเสียชีวิตสูงถึง 240% ของทุนประกัน    การันตีจ่ายบำนาญ 15 ปี และสามารถนำเบี้ยประกันไปใช้สิทธิลดหย่อนภาษีเงินได้ตามประกาศของกรมสรรพากร สูงสุด 2 แสนบาท
ทั้งนี้ เพื่อตอบสนองความต้องการของลูกค้าที่ต้องการออมเงินสำหรับการปลดห่วงความกังวลในชีวิตหลังเกษียณ บริษัท อาคเนย์ประกันชีวิต จำกัด ได้ออกกรมธรรม์ประกันชีวิตแบบบำนาญใหม่ 2 แบบ คือ “ แบบอาคเนย์บำนาญ 85/55 ”  รับประกันตั้งแต่อายุ 30-50 ปี ชำระเบี้ยประกันถึงอายุ 55 ปี มีระยะเวลาคุ้มครองจนถึงอายุ 85 ปี โดยผู้เอาประกันจะได้รับเงินบำนาญทุกปี ปีละ 10% ของทุนประกัน ตั้งแต่ปีที่ผู้เอาประกันมีอายุครบ 55 ปี จนถึง 85 ปี กรณีผู้เอาประกันเสียชีวิตในขณะที่มีอายุน้อยกว่า 41 ปี รับผลประโยชน์คืนตามทุนประกัน หากเสียชีวิตในช่วงอายุ 41-45 ปี รับความคุ้มครอง 115% ของทุนประกัน และความคุ้มครองชีวิตจะเพิ่มขึ้นทุกปี ตั้งแต่อายุ 46-54 ปี เริ่มจาก 120% ของทุนประกัน  และสูงสุดถึง 240% ของทุนประกันกรณีเสียชีวิตในขณะที่อายุ 54 ปี 
นอกจากนี้ ในช่วงรับเงินบำนาญหากผู้เอาประกันเสียชีวิตก่อนรับเงินบำนาญครบ 15 ปี ผู้รับประโยชน์สามารถเลือกรับเงินบำนาญรายงวด ปีละ 10% ของทุนประกัน จนครบ 15 ปี หรือเลือกรับเงินบำนาญในครั้งเดียว โดยมูลค่าจะเท่ากับมูลค่าปัจจุบันของเงินบำนาญที่บริษัทยังไม่ได้จ่ายจนครบ 15 ปี  
สำหรับกรมธรรม์ “แบบอาคเนย์บำนาญ 85/60”  รับประกันตั้งแต่อายุ 30-55 ปี ชำระเบี้ยประกันจนถึงอายุ 60 ปี ระยะเวลาคุ้มครองจนถึงอายุ 85 ปี  และเมื่อผู้เอาประกันอายุครบ 60 ปี จะได้รับเงินบำนาญ 12% ของทุนประกัน ต่อเนื่องทุกปีจนถึงอายุครบ 85  ปี กรณีผู้เอาประกันเสียชีวิตในขณะที่มีอายุน้อยกว่า 46 ปี รับผลประโยชน์คืนตามทุนประกัน หากเสียชีวิตในช่วงอายุ 46-50 ปี รับความคุ้มครอง 115% ของทุนประกัน และความคุ้มครองชีวิตจะเพิ่มขึ้นทุกปี ตั้งแต่อายุ 51-59 ปี เริ่มจาก 120% ของทุนประกัน  และสูงสุดถึง 240% ของทุนประกันกรณีเสียชีวิตในขณะที่อายุ 59 ปี 
นอกจากนี้ ในช่วงรับเงินบำนาญหากผู้เอาประกันเสียชีวิตก่อนรับเงินบำนาญครบ 15 ปี ผู้รับประโยชน์สามารถเลือกรับเงินบำนาญรายงวด ปีละ 12% ของทุนประกัน จนครบ 15 ปี หรือเลือกรับเงินบำนาญในครั้งเดียวได้เช่นกัน 
ทั้งนี้ แบบประกันทั้ง 2 แบบ อายุรับประกันเริ่มต้นที่ 30 ปี กำหนดทุนประกันขั้นต่ำ 100,000 บาท โดยลูกค้าสามารถซื้อความคุ้มครองในสัญญาเพิ่มเติมแบบต่างๆ ได้ และสามารถเลือกชำระเบี้ยประกันได้ทั้งแบบรายปี ราย 6 เดือน และราย 3 เดือน นอกจากนี้ สามารถนำเบี้ยประกันที่ชำระไปใช้สิทธิในการหักลดหย่อนภาษีสูงสุดถึง 2 แสนบาท